
Tisztelt Képviselő-testületek!

I. Előzmények:

A Magyarország helyi önkormányzatairól szóló 2011. évi CLXXXIX. törvény (Mötv.) 81.§ (3) bekezdésének f) pontja szerint a jegyző évente beszámol a képviselő-testületnek a Hivatal tevékenységéről.

Az Mötv. 84.§ (1) bekezdése szerint „A helyi önkormányzat képviselő-testülete az önkormányzat működésével, valamint a polgármester vagy a jegyző feladat- és hatáskörébe tartozó ügyek döntésre való előkészítésével és végrehajtásával kapcsolatos feladatok ellátására polgármesteri hivatalt vagy közös önkormányzati hivatalt hoz létre.”
II. A döntéshez szükséges információk, tájékoztatások:

A 2022-es esztendő Fót város történetében sok tekintetben bizonyára a „LEG”-ek éveként marad emlékezetes. A város korábban soha ennyi infrastrukturális, különösen sportcélú beruházást nem valósított meg. Soha ilyen mértékben nem történtek a csapadékvíz elvezetését célzó beavatkozások (ezek egy része 2023-ra is áthúzódott), annak ellenére, hogy ez évek óta az egyik legneuralgikusabb probléma. Részben jogszabályi változásnak köszönhetően rekordmennyiségű Európai Uniós forrást nyert el a város, amelynek egyenes következménye, hogy az összes pályázati forrás is a tárgyévben volt a legmagasabb. Ugyancsak az eddigi legmagasabb összegű adóbevételt könyvelhette el a város a vizsgált esztendőben. Mindeközben megalkotta hosszú és középtávú fejlesztési koncepcióját, új logóját, arculatát és jelmondatát, megalapozta a településrendezési eszközök átfogó módosítását.

Csomád község számára ez az esztendő – a gépjárműadó 2020-as kiesését követően és az új adónem bevezetésének tilalmából adódóan, az előzőhöz hasonlóan – a túlélésről, a működés optimalizálásáról szólt.

Mindkét település életét megnehezítette és takarékossági intézkedések sorozatát indította el az orosz-ukrán háború következtében előállt energiaválság és hirtelen megugró infláció.

A Fóti Közös Önkormányzati Hivatal törvényből fakadó alapfeladatai, a Fóti-, a Csomádi-, valamint a Csomádi Szlovák Nemzetiségi Önkormányzat kiszolgálása mellett részese volt valamennyi településfejlesztési és településüzemeltetési feladat ellátásának, szakemberállományával segítette azok hatékony megvalósulását. A Hivatal számára a „LEG”-et a feladatok összetettsége jelentette, hiszen a fentiek mellett ugyanazon évben még meg kellett szerveznie az országgyűlési választások, az országos népszavazás és az országos népszámlálás helyi teendőit is. 

Hivatalvezetőként büszkén állíthatom, hogy a Hivatal valamennyi kihívásnak megfelelt és tisztességgel helyt állva, nem egyszer példamutatóan magas színvonalon teljesítette a feladatait. Állításomat megerősíti számos lakossági-, valamint partnerszervezetek részéről érkező visszajelzés, valamint az év során készített szervezetfejlesztési diagnózis. Az eredmények és pozitív visszacsatolások a közösség erejét dicsérik, amiért külön hálás vagyok valamennyi munkatársamnak.

Külön öröm, hogy miközben az elvégzett munkának látható eredménye van a települések fejlődésében és a lakosság komfortérzetének javulásában, sikerült valamelyest csökkenteni az adminisztrációt, az iktatott ügyek száma és a papíralapú ügyintézés is csökkent, ezáltal a Hivatal működése hatékonyabbá és környezettudatosabbá vált. Ezt a tendenciát a jövőben is folytatni kívánjuk.

III. Határozati javaslatok (külön Csomád és külön Fót részére!):
…/2023.(…….) KT-határozat

Csomád Község Önkormányzatának Képviselő-testülete a Fóti Közös Önkormányzati Hivatal 2022. évi tevékenységéről szóló beszámolót elfogadja.

Felelős: jegyző

Határidő: azonnal

…/2023.(V. 31.) KT-határozat

Fót Város Önkormányzat Képviselő-testülete a Fóti Közös Önkormányzati Hivatal 2022. évi tevékenységéről szóló beszámolót elfogadja.

Felelős: jegyző

Határidő: azonnal

Jogszabályi hivatkozás:

· Magyarország helyi önkormányzatairól szóló 2011. évi CLXXXIX. törvény (Mötv.) 81.§ (3) bekezdésének f) pontja – a Jegyző beszámolási kötelméről 
Melléklet: 

1. sz. melléklet: beszámoló
